Дыщэ медалрэ цIэ лъапIэрэ
Германием хыхьэ Дортмунд къалэм иджыблагъэ щекIуэкIащ бэнэкIэ хуитымкIэ щIалэщIэхэм я Европэпсо зэхьэзэхуэ. Абы фIы дыдэу зыкъыщигъэлъэгъуащ Къэбэрдей-Балъкъэрым щыщ Къылшыкъуэ Ислъам.
Тренер гъуэзэджэ Елмэс Аслъэн и гъэсэным килограмм 92-м нэс зи хьэлъагъхэм я зэпеуэм къыщыпэлъэщын къыхэкIакъым. И хьэрхуэрэгъу псоми ефIэкIри, ар финалым нэсащ. Абы къыщыпэщIэуващ хэгъэрейхэм ящыщ пелуан ныбжьыщIэ Майер Йоханнес. Зэныкъуэкъуныгъэр гуащIэу щытами, адыгэ щIалэм текIуэныгъэ дахэ зыIэригъэхьащ икIи езым нэхърэ нэхъ лъэщ Европэм зэрыщымыIэр наIуэ ящищIащ.
Зэхьэзэхуэм и дыщэ медалым къыдэкIуэу Къылшыкъуэ Ислъам къыхуагъэфэщащ «Урысей Федерацэм бэнэкIэ хуитымкIэ спортым и мастер» цIэ лъапIэр.
Жыласэ Замир.
Сурэтым: Къылшыкъуэ Ислъам и гъэсакIуэм дэщIыгъуу.
